钦定古今图书集成/历象汇编/庶征典/第168卷 > 《田家杂占》 > 《玉鸡赋》宋·文彦博
## 钦定古今图书集成/历象汇编/庶征典/第168卷 > 《田家杂占》 > 《玉鸡赋》宋·文彦博

“王者尊临四海，孝治万方。握金鉴以御众，感玉鸡而
降祥。将韫椟以强名，实资光润；假栖埘而赋象，用表
飞扬。原夫翼翼奉先，孜孜继志。允彰恭己之道，克协
因心之义。精诚能格于上天，和气遂锺于下地。非烟
非雾，侔攻石以腾辉；将翱将翔，状衔珠而为瑞。”油然
生也，仰以观之，或缥缈以瑜润，或氤氲而翼垂。笼汉

则见，宁同野马之光；为时而生，宛类白虹之气。来岂
无为，至实有因，且非求于照庑，亦无假于司晨，虽名
符于五德，盖瑞应于一人。将紫气以俱浮，度关宁辨；
与青云而共散，舐鼎相伦。旌此至诚”，表乎笃孝。标名
且异于石燕，穷理亦殊于雾豹。轮囷乍布，辉山之美
应同；蠛蠓暂收，敛翼之仪是效。能致此者，夫何伟而
诚日乌之可遂，谅天驷以难追。湛露宵零，已类寄流
之际；长霞晓映，还符系火之时。伟乎！呈瑞不群，凌空
有异，非醇化而不显，故旷代而罕至。吾皇以孝德升
闻，兹玉鸡兮来萃。

《水经注》：“昔王子晋与道士浮丘伯同游伊洛之浦，始
受玉鸡之瑞于此水。”

《左传》昭公二十有二年，王子朝、宾起有宠于景王，王
与宾孟说之，欲立之。刘献公之庶子伯蚠事单穆公，
恶宾孟之为人也，愿杀之；又恶王子朝之言以为乱，
愿去之。宾孟适郊，见雄鸡自断其尾，问之侍者，曰：“自
惮其牺也。”遽归告王，且曰：“鸡其惮为人用乎？人异于
是，牺者实用人，人牺实难已，牺何害？”王弗应。夏四月，
王田北山，使公卿皆从，将杀单子、刘子。王有心疾，己
丑，崩于荣锜氏。戊辰，刘子挚卒，无子，单子立刘蚠。五
月庚辰，见王，遂攻宾起，杀之，盟群王子于单氏。
《拾遗记》：太初二年六月，氐国贡双头鸡，四足一尾，鸣
则俱鸣。武帝置于甘泉故馆，更以馀鸡混之，得其种
类而不能鸣。谏者曰：“雄鸡不鸣，非吉祥也。”帝乃送还
西域。

《搜神记》：“汉桓帝延熹五年，临沅县有牛生鸡，两头四
足。”

《拾遗记》：建安三年，胥徒国献沈明石鸡，常在地中，应
时而鸣，声能远彻。其国闻鸣，乃杀生以祀之，当鸣处
掘地则得此鸡。若天下太平，翔飞颉颃，以为嘉瑞。
《世说补》：宋处宗甚有思理，尝买得一长鸣鸡，笼著窗
间，鸡遂作人语，与宋谈极有致，宋因此元功大进。
《十六国春秋》：石勒四年，雍州刺史石生上言：“长安城
中鸡”鸣音皆曰“基慈。”

《宋书五行志》：“明帝泰始中兴东迁，沈法符家鸡有四
距。”

《异苑》：“卞伯玉作东阳郡，灶正炽火，有鸡遥从口入，良
久乃冲突而出，毛羽不燋，鸣啄如故。伯玉寻病殒。”
《唐书五行志》：“元宗好𩰚鸡，贵臣外戚皆尚之。贫者或
弄木鸡。识者以为鸡酉属，帝生之岁也。𩰚者，兵象，近
鸡祸也。”

《嘉莲燕语》：神降伍氏有雌鸡，司晨者问之，答曰：“牝鸡
不鸣，鸣则财生，其家果大利。”

《宋史王禹偁传》：咸平初，知黄州。四年，州境二虎𩰚其
一死，食之殆半，群鸡夜鸣，终月不止。冬雷暴作，禹偁
手疏引《洪范传》陈戒，且自劾。上遣内侍乘驿劳问，醮
禳之，询日官，云：守土者当其咎。上惜禹偁才，是日命
徙蕲州。禹偁上表谢，有“宣室鬼神之问，不望生还；茂
陵封禅之书，止其身后”之语。上异之，果至郡，未逾月
而卒。

《辍耕录》：“至正丁酉春三月，上海李胜一家鸡伏七雏，
一雏作大鸡状，鼓翼长鸣。明年戊戌春正月，钱塘卢
子明家一鸡伏九雏，一雏有三足、二足在前，一足在
后。三月，诸暨袁彦城家一鸡伏五雏，一雏有四足二
足，在翼下。不数日皆死。而各家亦无他异。”

《明通纪》，都督董兴等大破黄州贼黄肖养等，诛之。杨
信民先为广东参议，有惠政，恩信素孚于民。及受命
巡抚，至广州，民争归之。信民发粟赈济，民益喜。贼众
日既散，而信民率兴等帅兵至。时天文生马轼随行，
至中道，夜半闻鸡鸣，兴问之曰：“此何祥也？”对曰：“鸡不
以时鸣，由赏罚不明，愿公严军令。”经清远峡，有白鱼
入舟中，轼曰：“昔武王伐纣有此征，此逆贼授首之象。”
时肖养聚船河南千馀艘，势甚张，众欲请益兵，轼曰：
“兵贵神速，若复请兵，则缓不及事。以所征两广、江西
狠兵，取胜犹拉朽耳。”兴从之。

《异林》：“弘治甲子，苏州崇明县民顾氏家鸡胎息一物，
猴头，馀悉如人状，长四寸许，有尾，蠕动而无声。是岁
海盗作。”

《淮安府志》：“弘治戊午，新城牛尚武家起屋，上梁，白雄
鸡唱于梁上生一卵，坚甚，取供佛前，化为水。”

《太平府志》：“明万历间，繁昌郝思俊家有雌鸡，状大异
于常鸡，抱雏八年不出，𪃟怪而杀之。𬊈羽次，见胁下二大包，剖之，左胁包内鸾一只，右包凤一只，五色绚
烂，俨同绘画。家婢啖其雏，肉立毙。”

《易林》：“鸡鸣失时，君骚于忧。”

《淮南子泰族训》：“人主有伐国之志，雄鸡夜鸣，库兵动
而戎马惊。”

《京房易妖》占“君用妇言，则鸡生妖。”

《白泽图》“鸡有四距重翼者，龙也，杀之震死。”

《易潜虚》：“牝鸡司晨，惟家之索。牝鸡司晨，反常也。”
《见闻搜玉》：“今人以半夜鸡鸣为不祥，其来远矣。”唐来
鹏《晓鸡诗》云：“黯黯严城罢鼓鼙，数声相逐出寒栖。不
嫌惊破纱窗梦，却怕为妖半夜啼。”

《客退纪谈》：猪突入人家，必割其耳，黄昏鸡鸣必杀之，
以为不祥，俗忌也。王隆家方割猪耳，适有神降于伍
氏，隆往问曰：“猪入门可乎？”神答曰：“猪入门，百福臻。”又
问曰：“割其耳何如？”曰：“割猪耳，伤于矢。”隆明日观射，果
伤其臂，里中异之。适有沈氏黄昏鸡鸣，问之，答曰：“定
昏鸡啼，福禄日跻。”于是沈氏日昌盛，自是人家惟恐
“猪不入门，鸡不黄昏啼耳。”俗之贪利如是。